Sasvim slučajno u karlovačkom je naselju Orlovac, u jednom romskom naselju, otkriven novi slučaj brutalnog zlostavljanja psa. Građanin koji se zatekao u tom dijelu koji graniči s obližnjom šumom, vidio je i odmah poslikao psa kojeg je netko objesio na granu drveta.

O svemu su obaviješteni volonteri Udruge za dobrobit životinja Najbolji prijatelj kojima je proslijeđena i fotografija sirotog psa.

– Zaprimili smo telefonsku dojavu da je u šumi na području Orlovca viđen obješen pas. Policija je izišla na mjesto događaja i potvrdila istinitost dojave. Provodimo očevid i utvrđujemo sve okolnosti vezane uz ovaj događaj – kazali su nam iz Policijske uprave karlovačke.

Mještani Orlovca kazali su nam da je u ponedjeljak prijepodne, nakon što je policija došla u romsko naselje zavladala panika, da su njihovi susjedi u naselju bili ljutiti jer ih je netko prijavio zbog, po njima, gluposti.

– Dobili smo informaciju i fotografiju i ostali smo užasnuti zbog okrutnosti. Slučaj smo prijavili policiji, jer riječ je o kaznenom djelu. Obješen pas sasvim je slučajno pronađen. Kako su nam rekli neki od mještana, razlog vješanja sirote životinje je vjerojatno trivijalan, a vjerojatno to nije niti prvi puta da se to događa. Nažalost, pas vjerojatno i nije čipiran – kazao nam je Nemanja Bila iz Udruge za dobrobit životinja Najbolji prijatelj.